TLAČOVÁ SPRÁVA 
                     (5. august 2009)

Súčasná slovenská kinematografia sa predstaví v poľskom Zwierzynci

Počas najbližších desiatich dní v termíne od 7. do 16. augusta 2009 sa v poľskom meste Zwierzyniec uskutoční 10. Letná filmová akadémia. V jej programe má každý rok zastúpenie aj slovenská kinematografia, tohtoročný jubilejný ročník podujatia nebude výnimkou. Premietne sa deväť slovenských filmov. 

Program prehliadky v oblasti slovenskej tvorby je zameraný na súčasnú kinematografiu. Na slávnostnom otvorení dňa 7. septembra sa bude premietať koprodukčný dokumentárny film o vojenských kuchároch Ako sa varia dejiny slovenského režiséra Petra Kerekesa, ktorý oslovuje divákov predovšetkým na zahraničných festivaloch. V nasledujúcich dňoch poľskí diváci uvidia ďalšie dokumenty, medzi nimi úspešné Slepé lásky Juraja Lehotského o láskach slepých, Poslednú maringotku Petra Beňovského o posledných európskych kočovníkoch, Momentky Petra Krištúfka o slovenskej hudobnej legende Dežovi Ursinym a za osobnej účasti režiséra Dušana Trančíka snímku Optimista o zakladateľovi piešťanských kúpeľov Ľudovítovi Winterovi. Z celovečernej hranej tvorby sa bude premietať retrokomédia Muzika Juraja Nvotu o mladom hudobníkovi, jeho kapele a túžbe po slobode, ktorá sa hrdí deviatimi národnými filmovými cenami Slnko v sieti, koprodukčná česko-slovenská snímka Malé oslavy Zděnka Tyca o ceste tínedžerky svetom dospievania, vojnový film Tobruk Václava Marhoula a roadmovie Výlet Alice Nellis o jednej českej rodine a ich ceste na Slovensko. 

Spoločná sekcia našich filmov nesie názov „Z tamtej strany Tatier“, riaditeľ 10. Letnej filmovej akadémie Zwierzyniec Piotr Kotowski ju uvádza slovami: „Slovenské kino, ktoré je nám geograficky bližšie, je u nás podstatne menej známe ako filmy zo susedných Čiech, pretože od politického rozvodu oboch našich susedov sa rozvíjalo len nesmelo v tieni expanzívnej českej kinematografie. Toto konštatovanie však vychádza z neznalosti aktuálnej slovenskej produkcie. Za uplynulú sezónu možno slovenské kino označiť ako dobre naštartované, o čom svedčia aj jeho medzinárodné úspechy.“ 

Letná filmová akadémia v poľskom Zwierzynci vznikla v roku 2000 ako experiment, dnes je z nej festival veľkého dosahu u odbornej i laickej verejnosti. Každoročne ponúka filmy z celého sveta v niekoľkých programových sekciách. Tento rok sa odpremieta viac ako 300 filmov, pripravené sú tiež stretnutia s tvorcami, semináre, diskusie, predpremiéry filmov, nočné projekcie, ale aj sprievodné podujatia v podobe divadelných predstavení a koncertov. Aktuálny ročník podujatia si pripomenie 100 rokov poľského kina a v tejto súvislosti aj zakázané a zabudnuté filmové diela, okrem slovenských filmov bude predstavená aj česká kinematografia a do programu sú zaradené aj exkluzívne snímky z Čile, Mexika, Kolumbie, Argentíny a ďalších krajín. 

Viac informácií o prehliadke nájdete na oficiálnej stránke 10. Letnej filmovej akadémie Zwierzyniec www.laf.net.pl.

 kontakt: Simona Nôtová, tlačová tajomníčka SFÚ, tel.: +421 2 57 10 15 25, fax: +421 2 52 73 32 14, simona.notova@sfu.sk